Н А Р Е Д Б А

ЗА СИМВОЛИКАТА НА ГРАД ЛЕТНИЦА

ГЛАВА ПЪРВА

ОБЩИ ПОЛОЖЕНИЯ

Чл. 1. Настоящата Наредба урежда вида, съдържанието, начина на използване и реда за връчване на символите на град Летница в тържествени случаи и по специални поводи.

Чл. 2. Символите, обект на Наредбата, са в йерархична последователност и взаимообвързаност:

/1/ Знаме на град Летница

/2/ Герб на град Летница

/3/ Печат на град Летница

/4/ Почетна книга на град Летница

/5/ Звание “Почетен гражданин на град Летница”

/6/ Грамота

/7/ Почетен знак на град Летница

чл. 3. Символите по чл. 2, ал. 1, 2, 3 се изработват в единични  екземпляри.  Те са уникални и оригиналите се съхраняват от кмета на община Летница.

Чл. 4. Удостояването на граждани и организации със символи по чл. 2, ал. 4 и 5 става след решение на Общински съвет, прието с обикновено мнозинство.

ГЛАВА ВТОРА

ЗНАМЕ НА ГРАД ЛЕТНИЦА

Чл. 5. Знамето на град Летница е символ с първостепенно значение.

Чл. 6. Цветът на знамето е бял. В центъра е поставен гербът на град Летница.

Чл. 7. Знамето се изработва като уникат от копринен плат с размери 90/170 см. Гербът се извезва от златна сърма или копринени конци в златен цвят. Към знамето се пришиват аксесоари като ресни, пискюли, ленти, шнурове. Дръжката на знамето е цилиндрична, изработена от дърво с диаметър 5,5 см. Завършва с бронзирани топка и пика.

Чл. 8. Участието на знамето в чествания, тържества и др. може да се осъществява при следните случаи:

1. национални празници на Република България;

2. ден на град Летница;

3. празници и чествания на годишнини от събития с изключителна роля в историята на град Летница;

4. тържествени заседания на Общински съвет-Летница.

Чл. 9. Участието на знамето, съгласно чл. 8,  е обект на специално изготвен и одобрен от комисията “Образование, култура, вероизповедания и средства за масова информация” към Общински съвет ритуал. 

Чл. 10. Знамето може да бъде тиражирано в разнообразни сувенирни варианти, флагове, отпечатвано на хартия, да се увеличава или намалява, като се спазва съотношението на символите, след писмено разрешение на кмета на община Летница. При използване във вертикално положение гербът се поставя прав.

Чл. 11. Използването на тиражирани варианти на знамето на град Летница по начин, който уронва престижа на община Летница, съдържа аморални елементи и др., се санкционира по смисъла на чл. 31 от ЗАНН.

Чл. 12. Забранява се използването на тиражирани варианти на знамето на град Летница за политически, религиозни и националистически послания.

Чл. 13. Знамето на град Летница е йерархично подчинено по смисъл и значение на Националното знаме на Република България.

ГЛАВА ТРЕТА

ГЕРБ НА ГРАД ЛЕТНИЦА

Чл. 14. Гербът на град Летница има  щитовидна форма. В него е стилизирана апликация от летнишкото тракийско съкровище, представляваща кон и конник в ръка с копие и конска глава, опираща в гърба на конника. В горния край на герба на кирилица е изписано името на града – Летница.

Чл. 15. Гербът присъства като елемент от знамето и печата на град Летница.

Чл. 16. Гербът може да се тиражира в различни сувенирни варианти, да се отпечатва на хартия, да се уголемява или намалява при спазване на съотношенията между отделните елементи в него, след получено писмено разрешение на кмета на община Летница.

ГЛАВА ЧЕТВЪРТА

ПЕЧАТ НА ГРАД ЛЕТНИЦА

Чл. 17. Печатът на град Летница е с изображение на герба на града.

Чл. 18. Печатът на град Летница има кръгла форма: в средата е изобразен гербът на град Летница. Около герба в горната половина на кръга е разположен надпис “Република България”, а в долната – “Летница”.

Чл. 19. Печатът на град Летница се съхранява от кмета на община Летница.

Чл. 20. Печатът на град Летница се полага след подписа на кмета на община Летница и/или Председателя на Общински съвет-Летница върху оригинала на:

1. споразумения, договори и други официални документи с важно за град Летница и общината дългосрочно значение;

2. всички пълномощия за представляване на град Летница и общината в отношенията с други държави и побратимени градове;

3. всички декларации на ръководството на община Летница;

4. удостоверенията за удостояване със званието “Почетен гражданин на град Летница”;

5. грамоти, издавани за особени заслуги към град Летница;

6. всички други документи с представителен за града характер.

Чл. 21 Официалният печат на град Летница не се поставя върху документи от административно- делови характер.

ГЛАВА ПЕТА

ПОЧЕТНА КНИГА НА ГРАД ЛЕТНИЦА

Чл. 22. Почетната книга на град Летница е част от символиката на града, която отразява хронологията на съществените и значими приноси на български и чуждестранни граждани в цялостното развитие на град Летница и общината.

Чл. 23. Почетната книга на град Летница се изработва в еднакви по формат томове, всеки от които съдържа 200 номерирани листа. На първата корица се изобразява гербът на град Летница и надпис: “Почетна книга на град Летница” том…..

Чл. 24. Право на вписване в почетната книга имат:

1. удостоените със званието “Почетен гражданин на град Летница”;

2. видни държавни, обществени и стопански дейци, свързали своята дейност с град Летница, с утвърждаването на престижа му пред национални и международни институции и по повод техни кръгли годишнини;

3. носителите на грамоти за особени заслуги към град Летница и общината;

4. ръководителите на чуждестранни делегации, чието посещение е свързано с утвърждаване и популяризиране името на град Летница извън границите на Република България;

чл. 25. При вписване в Почетната книга се посочват освен трите имена и мотивите, поводът и основанията за това.

Чл. 26. На удостоения с вписване в Почетната книга се предоставя възможност  собственоръчно в нея да изрази отношението си към град Летница.

Чл. 27. Почетната книга се съхранява от кмета на община Летница или от упълномощено от него лице.

ГЛАВА ШЕСТА

ЗВАНИЕ “ПОЧЕТЕН ГРАЖДАНИН НА ГРАД ЛЕТНИЦА”

Чл. 28. Удостояване със звание “Почетен гражданин на град Летница” става с решение на Общински съвет, прието с обикновено мнозинство.

Чл. 29. Предложение до Общински съвет за удостояване със званието “Почетен гражданин на град Летница” могат да правят:

1. председателят на общински съвет-Летница;

2. кметът на община Летница;

3. постоянните комисии към общинския съвет, групите на общинските съветници;

4. инициативни комитети на граждани, подкрепени от подписка на минимум 100 жители на община Летница.

Чл. 30. За почетни граждани на град Летница могат да се предлагат неосъждани български и чуждестранни граждани:

1. за значителни постижения, които са съществен принос за развитието на града и Република България;

2. носители на високи държавни и международни отличия;

3. за проявен изключителен героизъм в екстремни или аварийни ситуации;

4. дарители, чиито дарения са с непреходна стойност за града и общината;

5. при други заслуги от обществена значимост.

Чл. 31. Предложението по чл. 29 се придружава от подробни мотиви, кратка биографична справка, свидетелство за съдимост. Могат да се прилагат копия от дипломи, свидетелства и др.

Чл. 32. След прието от Общинския съвет решение за удостояване със званието “Почетен гражданин на град Летница”:

1. на вносителя на предложението и на удостоения се изпраща копие от решението, както и покана за връчване на удостоверение за присвоеното звание, която съдържа дата, час и място на провеждане на ритуала.

2. В специален регистър се отбелязват данните на удостоения, адрес, № на решението на Общинския съвет, № и дата на връчване на удостоверението. Регистърът се съхранява от кмета на общината или от упълномощено от него лице.

Чл. 33. Връчване на званието “Почетен гражданин на град Летница”

/1/ На удостоените със званието “Почетен гражданин на град Летница” се издава удостоверение по специално изготвен образец, което съдържа: номер на удостоверението, номер на решението на общинския съвет, повода за удостояване.

/2/ Удостоверението се подписва от кмета на общината и от председателя на общинския съвет и се подпечатва с официалния печат на град Летница.

/3/ На удостоения се връчват още:

1. почетния знак на община Летница, съгласно чл. 42 от настоящата Наредба;

2. издания /книги, брошури, албуми и др./ за град Летница.

/4/ Удостоените със званието “Почетен гражданин на град Летница” се вписват в Почетната книга при спазване на чл. 25 и 26 от настоящата Наредба.

/5/ Тържественото обявяване и връчване на удостоверението по ал. 1 се извършва в специално подготвена за целта зала в присъствието на удостоения, вносителя на предложението, кмета на община Летница, председателя на Общинския съвет, близки на удостоения, журналисти и др.

/6/ Ритуалът по ал. 5 може да се проведе и на други подходящи места.

Чл. 34. Носителите на званието “Почетен гражданин на град Летница” имат право:

1. да бъдат включвани в представителни делегации при посещения в страната и чужбина;

2. да участват в работни срещи на общинското ръководство по важни въпроси, свързани с професионалните им компетенции и обществени позиции, както и в чествания, празници, организирани в град Летница.

Чл. 35. Общинският съвет със свое решение може да отнеме званието “Почетен гражданин на град Летница” на лица, които:

1. след удостояването са осъдени за умишлени престъпления от общ характер;

2. със своите действия петнят доброто име на града и Република България;

3. при заявяване на писмено желание от страна на удостоения.

Чл. 36. При загубване или унищожаване на удостоверението по чл. 33, ал. 1 по независещи от притежателя причини, се издава ново след писмена молба.

ГЛАВА СЕДМА

ГРАМОТА

Чл. 37. Грамотата е официален документ, който се издава от община Летница на български или чуждестранни граждани:

1. дейци на науката, чиито постижения са принос за развитието на град Летница;

2. автори на литературни, художествени, музикални и др. творби, посветени на град Летница или дали своя принос за обогатяване културата на град Летница;

3. спортисти и спортни деятели с изключителни постижения за прославата на родния град;

4. проявили героизъм и жертвоготовност за спасяване на човешки живот, за предотвратяване на престъпления и др.

5. дарители на град Летница;

6. други подходящи поводи.

Чл. 38. В Грамотата се отбелязват освен трите имена на удостоения и повода или заслугите, по които му се присъжда.

Чл. 39. Удостояването с Грамота става със заповед на кмета на община Летница.

Чл. 40. Връчването на грамотите става при подходящи поводи при условията на чл. 32, т. 1 от настоящата Наредба.

Чл. 41. За издадените грамоти се води отделен регистър, който се съхранява от кмета на общината или упълномощено от него лице.

ГЛАВА ОСМА

ПОЧЕТЕН ЗНАК НА ГРАД ЛЕТНИЦА

Чл. 42. Почетният знак на град Летница е метално изображение на герба на град Летница, което се връчва на удостоени със званието “Почетен гражданин на град Летница” или с Грамота.

Чл. 43. Почетният знак може да бъде връчван и при други подходящи случаи от кмета на община Летница или председателя на Общинския съвет.

Чл. 44. Удостояване с почетния знак става със заповед на кмета на община Летница освен в случаите, когато се връчва на удостоен със званието “Почетен гражданин на град Летница”.

ГЛАВА ДЕВЕТА

ЗАКЛЮЧИТЕЛНИ РАЗПОРЕДБИ

§ 1 Настоящата Наредба е изготвена на основание чл. 22, ал. 1 от ЗМСМА  и във връзка с чл. 16 и чл. 21 , т. 21 и 22 от ЗМСМА.

§ 2 Текстовете в Наредбата са съобразени с действащото българско законодателство.

§ 3 Изменения и допълнения в Наредбата се правят с решение на Общинския съвет.

§ 4. За неуредени в настоящата Наредба въпроси Общинският съвет приема отделни решения.

§ 5. Наредбата е приета на заседание на Общинския съвет с Решение №50 от 30.04.2004 г. и влиза в сила от 30.04.2004 г.
